เว้นค่าต๋ง..กดเอทีเอ็ม
ในที่สุดสมาคมธนาคารไทยก็ประกาศยกเว้นค่าธรรมเนียมการกดเงินเอทีเอ็มข้ามเขตทั่วประเทศเพื่อช่วยประชาชนที่น้ำท่วม หลังจากธนาคารหลายแห่งปิดสาขาและตู้เอทีเอ็มจำนวนมาก
30 ต.ค. 2565

ในที่สุดสมาคมธนาคารไทยก็ประกาศยกเว้นค่าธรรมเนียมการกดเงินเอทีเอ็มข้ามเขตทั่วประเทศเพื่อช่วยประชาชนที่น้ำท่วม หลังจากธนาคารหลายแห่งปิดสาขาและตู้เอทีเอ็มจำนวนมาก
ธวัชชัย ยงกิตติกุล เลขาธิการสมาคมธนาคารไทย กล่าวว่า การยกเว้นค่าธรรมเนียมการเบิกถอนเงินสดผ่านเครื่องเอทีเอ็มข้ามเขตทั่วประเทศของสมาคมธนาคารไทยทั้งหมดจะเริ่มตั้งแต่วันที่ 4-30 พ.ย.นี้ เพื่อช่วยเหลือลูกค้าที่ต้องการใช้เงินสดในสถานการณ์น้ำท่วม ซึ่งอาจจำเป็นต้องย้ายที่อยู่ไปยังพื้นที่ปลอดภัยในจังหวัดต่างๆ โดยยกเว้นค่าธรรมเนียมการเบิกถอนเงินสดจากตู้เอทีเอ็มข้ามเขต ทั้งจากเครื่องของธนาคารเจ้าของบัตรและกดต่างธนาคาร 
“ธนาคารทุกแห่งตระหนักถึงปัญหาความเดือดร้อนของลูกค้าผู้ประสบภัยน้ำท่วมครั้งใหญ่ในขณะนี้ โดยเฉพาะอย่างยิ่งลูกค้าที่ต้องย้ายสถานที่ไปอยู่ในพื้นที่ปลอดภัยตามจังหวัดต่างๆ ลูกค้าที่ต้องการใช้เงินสดก็สามารถใช้เครือข่ายเอทีเอ็มของทุกธนาคารได้โดยไม่เสียค่าธรรม เนียม” ธวัชชัย กล่าว
กิตติ โฆษะวิสุทธิ์ ผู้จัดการฝ่ายความปลอดภัยเทคโนโลยีสารสนเทศ สายเทคโนโลยี ธนาคารกรุงเทพ กล่าวว่า สมาคมประเมินว่าสถานการณ์น้ำท่วมจะเริ่มคลี่คลายภายในสิ้นเดือนนี้ จึงมีการยกเว้นค่าธรรมเนียมการถอนเงินข้ามธนาคารและข้ามเขตจนถึงสิ้นเดือนนี้ แต่หากสถานการณ์ยังคงยืดเยื้อสมาคมจะประเมินอีกครั้งว่าจะยืดเวลาออกไปหรือไม่ ส่วนเรื่องการปรับลดค่าธรรมเนียมการโอนยังไม่มีการพูดถึง
“การเว้นค่าธรรมเนียมการถอนเงินจะทำให้แต่ละธนาคารรับผิดชอบค่าใช้จ่ายในส่วนนี้เอง รายได้ก็หายไปพอสมควร แต่ต้องร่วมกันช่วยบรรเทาความเดือดร้อนประชาชน เพราะในบางพื้นรถขนเงินยังไม่สามารถเข้าไปได้” กิตติ กล่าว
มาตรการนี้ลูกค้าสามารถกดเงินจากตู้เอทีเอ็มของธนาคารเดียวกันต่างเขตได้ไม่จำกัดจำนวนครั้ง ไม่เสียค่าธรรมเนียม แต่การกดเงินจากตู้เอทีเอ็มต่างธนาคารในเขตเดียวกันและต่างธนาคารต่างเขตจะฟรีค่าธรรมเนียมแค่ 4 ครั้งแรก หลังจากนั้นต้องเสียค่าธรรมเนียม 10 บาทต่อรายการ โดยธนาคารจะยกเว้นค่าธรรมเนียมการถอนต่างเขต 15 บาทต่อการถอนเงินทุก 1 หมื่นบาท และค่าธรรมเนียมการถอนต่างเขตและต่างธนาคารที่ 20 บาทต่อการถอนทุก 1 หมื่นบาทให้เท่านั้น
นพพร ประโมจนีย์ ผู้ช่วยผู้ว่าการสายออกบัตรธนาคาร ธนาคารแห่งประเทศไทย (ธปท.) กล่าวว่า ในช่วงสัปดาห์ที่ผ่านมา ธนาคารพาณิชย์เริ่มมีการเบิกจ่ายเงินสดออกจากศูนย์จัดการธนบัตรเพิ่มจากปกติ 6–7 เท่าตัว เฉลี่ยต่อวันประมาณ 2 หมื่นล้านบาท จากปกติประมาณ 2,000-3,000 ล้านบาท หากประเมินเฉพาะเดือนต.ค. ยอดปริมาณการหมุนเวียนธนบัตรในระบบเพิ่มขึ้น 7% ทำให้ยอดปริมาณการหมุนเวียนธนบัตรทั้งปีเพิ่มขึ้น 17% จากปีที่ผ่านมา หรือประมาณ 1.22 ล้านล้านบาท จากเดิมประมาณ 1 ล้านล้านบาท